CELEX: 32011R0931
Language: sl
Date: 2011-09-19 00:00:00
Title: Izvedbena uredba Komisije (EU) št. 931/2011 z dne 19. septembra 2011 o zahtevah glede sledljivosti iz Uredbe (ES) št. 178/2002 Evropskega parlamenta in Sveta za hrano živalskega izvora  Besedilo velja za EGP

20.9.2011   
            
            
               SL
            
            
               Uradni list Evropske unije
            
            
               L 242/2
            
         IZVEDBENA UREDBA KOMISIJE (EU) št. 931/2011
   z dne 19. septembra 2011
   o zahtevah glede sledljivosti iz Uredbe (ES) št. 178/2002 Evropskega parlamenta in Sveta za hrano živalskega izvora
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), ter zlasti člena 18(5) Uredbe,
   ob upoštevanju naslednjega:
   
               (1)
            
            
               Člen 18 Uredbe (ES) št. 178/2002 določa splošna načela sledljivosti živil. Določa, da je treba sledljivost zagotoviti v vseh fazah pridelave, predelave in distribucije. Določa tudi, da mora biti nosilcem živilske dejavnosti omogočeno določiti vsako osebo, ki jim je dobavila živilo. Takim nosilcem dejavnosti mora biti omogočena tudi določitev podjetij, prejemnikov njihovih proizvodov. Te informacije sporočijo pristojnim organom na njihovo zahtevo.
            
         
               (2)
            
            
               Sledljivost je potrebna za zagotavljanje varne hrane in zanesljivosti informacij, ki jih prejmejo potrošniki. Zlasti je treba uporabljati sledljivost pri živilih živalskega izvora, da se iz prometa odstranijo živila, ki niso varna, in s tem zaščitijo potrošniki.
            
         
               (3)
            
            
               Za sledljivost živil, kakor je določena v členu 18 Uredbe (ES) št. 178/2002, sta potrebna ime in naslov nosilca živilske dejavnosti, ki živila dobavlja, in nosilca živilske dejavnosti, ki so mu živila dobavljena. Zahteva temelji na pristopu „ena stopnja nazaj“ – „ena stopnja naprej“, ki pomeni, da imajo nosilci živilske dejavnosti vzpostavljen sistem, ki jim omogoča določitev njihovih neposrednih dobaviteljev in potrošnikov, razen kadar so končni potrošniki.
            
         
               (4)
            
            
               Krize v sektorju živil v preteklosti so razkrile, da dokumentacija ni vedno zadoščala za polno sledljivost sumljivih živil. Med izvajanjem Uredbe (ES) št. 178/2002, Uredbe Evropskega parlamenta in Sveta (ES) št. 852/2004 z dne 29. aprila 2004 o higieni živil (2), Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (3) in Uredbe Evropskega parlamenta in Sveta (ES) št. 854/2004 z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (4), je praksa pokazala, da nosilci živilske dejavnosti na splošno nimajo informacij, potrebnih za zagotavljanje ustreznosti njihovih sistemov za določanje ravnanja z živili ali shranjevanja živil, zlasti v sektorju živil živalskega izvora. Zato je v tem sektorju zaradi pomanjkanja hitre in polne sledljivosti živil prišlo do nepotrebnih visokih gospodarskih izgub.
            
         
               (5)
            
            
               Zato je primerno določiti nekatera pravila za specifični sektor živil živalskega izvora, da se zagotovi ustrezno izpolnjevanje zahtev iz člena 18 Uredbe (ES) št. 178/2002. Ta pravila morajo omogočiti (nekaj) prožnosti glede oblike, v kateri se pomembne informacije dajo na voljo.
            
         
               (6)
            
            
               Zlasti je primerno zagotoviti dodatne informacije o obsegu ali količini živil živalskega izvora, sklic za določitev partije, serije ali pošiljke, kot je ustrezno, natančen opis živil in datum odpreme.
            
         
               (7)
            
            
               Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO UREDBO:
   Člen 1
   Predmet
   Ta uredba določa določbe za izvajanje zahtev glede sledljivosti, določenih z Uredbo (ES) št. 178/2002 za nosilce živilske dejavnosti glede živil živalskega izvora.
   Člen 2
   Področje uporabe
   1.   Ta uredba se uporablja za živila, ki so v členu 2(1) Uredbe (ES) št. 852/2004 opredeljena kot nepredelani ali predelani proizvodi.
   2.   Ta uredba se ne uporablja za živila, ki vsebujejo proizvode rastlinskega izvora in predelane proizvode živalskega izvora.
   Člen 3
   Zahteve glede sledljivosti
   1.   Nosilci živilske dejavnosti zagotovijo, da se nosilcu živilske dejavnosti sporočijo naslednje informacije o pošiljkah živil živalskega izvora, ki se mu živila dobavijo, in na zahtevo dajo pristojnemu organu:
   
               (a)
            
            
               točen opis živila;
            
         
               (b)
            
            
               obseg ali količina živila;
            
         
               (c)
            
            
               ime in naslov nosilca živilske dejavnosti, ki je odpremil živilo;
            
         
               (d)
            
            
               ime in naslov pošiljatelja (lastnika), če se razlikuje od nosilca živilske dejavnosti, ki je odpremil živilo;
            
         
               (e)
            
            
               ime in naslov nosilca živilske dejavnosti, kateremu je živilo odpremljeno;
            
         
               (f)
            
            
               ime in naslov naslovnika (lastnika), če se razlikuje od nosilca živilske dejavnosti, kateremu je živilo odpremljeno;
            
         
               (g)
            
            
               sklic za določitev partije, serije ali pošiljke, kot je ustrezno, in
            
         
               (h)
            
            
               datum odpreme.
            
         2.   Informacije iz odstavka 1 se dajo na voljo poleg informacij, ki se zahtevajo v skladu z zadevnimi določbami zakonodaje Unije o sledljivosti živil živalskega izvora.
   3.   Informacije iz odstavka 1 se dnevno posodabljajo in so na voljo vsaj do takrat, ko se da razumno presoditi, da je bilo živilo užito.
   Nosilec živilske dejavnosti na zahtevo pristojnega organa temu takoj zagotovi informacije. Dobavitelj živil lahko sam določi ustrezno obliko, v kateri morajo biti informacije predložene, če so informacije, zahtevane v odstavku 1, jasno in nedvoumno na voljo in dostopne nosilcu dejavnosti, ki se mu dostavijo živila.
   Člen 4
   Ta uredba začne veljati dvajseti dan po objavi v Uradnem listu Evropske unije.
   Uporablja se od 1. julija 2012.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 19. septembra 2011
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 31, 1.2.2002, str. 1.
   
      (2)  UL L 139, 30.4.2004, str. 1.
   
      (3)  UL L 139, 30.4.2004, str. 55.
   
      (4)  UL L 139, 30.4.2004, str. 206.